google/wiki40b huggingface dataset:
Sixteen Going on Seventeen

רקע

השיר מספר על ליזל, דמות במחזמר, שעודנה בת 16. בגיל זה תהיות רבות ושאלות לא פתורות, ועל כן מציע לה רולף, הדוור של משפחת פון טראפ, שהוא גדול מליזל בשנה, להדריך אותה בגיל המבלבל. בהמשך הסיפור, עם זאת, יהפכו השניים לאויבים.
בסרט "צלילי המוסיקה" משנת 1965, רולף וליזל שרים את השיר במבנה גזיבו. מאז הפך אותו גזיבו, הנמצא בזלצבורג, לאתר תיירותי. בנוסף, בקטע נוסף בסרט שרות דמויותיהן של מריה פון טראפ וליזל את השיר לאחר חזרתם של הזוג פון טראפ מירח הדבש שלהם.

השיר בתרבות הפופולרית

השיר הופיע בשני פרקים של "איש משפחה".
השיר הופיע בעונה ה3 של "כמעט מלאכים".
המרכז היהודי ערבי לפיתוח כלכלי

המרכז היהודי-ערבי לפיתוח כלכלי שנוסד בשנת 1988, פועל לקידום שיתוף פעולה כלכלי בין יהודים לערבים בישראל. מטרתו המרכזית של המרכז, שהוא הגוף הגדול והוותיק בישראל בתחום זה, היא לאפשר לאוכלוסייה הערבית להשתלב בצורה הטובה ביותר בכלכלה הישראלית. לצד שורה של יחידות המופעלות ישירות על ידי המרכז, ממשרדיו הממוקמים בהרצליה, כמו למשל יחידת הנשים המתרכזת בקידומן הכלכלי של נשים ערביות, המרכז פועל גם כארגון גג היוזם את הקמתם של ארגונים עצמאיים מקומיים חדשים שמטרתם העצמה כלכלית של קהילות מקומיות. המרכז מפעיל מאז 2004 קרן הלוואות לעסקים קטנים ובינוניים. הקרן מעניקה הלוואות ליזמים ערבים צעירים המתקשים לקבל הלוואות במערכת הבנקאות הרגילה.
את המרכז מנהלים במשותף חנוך מרמרי וחלמי כתאנה.
משה שאול קליין

הרב משה שאול קליין (נולד בו' באדר א' תשי"ד, 9 בפברואר 1954) הוא דיין ופוסק הלכה חרדי ישראלי, רב שכונת אור החיים ובית החולים מעייני הישועה בבני ברק.

תולדותיו

נולד בבני ברק לשיינדל ושלמה קליין, חסידי ויז'ניץ. למד בתלמוד תורה "חוג חת"ם סופר" ובישיבת חכמי לובלין. בגיל 19 הוסמך להוראה על ידי ראש הישיבה, הרב שמואל הלוי וואזנר. באותה שנה נישא לשרה, בת הרב אלקנה אוביץ, משגיח בישיבת ויז'ניץ.
לאחר נישואיו החל לשמש כמו"צ מטעם בית הוראה שבט הלוי. משך כ-20 שנה היה ראש כולל "שבט הלוי" בשכונת זיכרון מאיר בבני ברק. בשנות ה-80 מונה לרב שכונת אור החיים בבני ברק (לצד הרב צבי פרידמן) ולרב בית הכנסת החסידי המרכזי "משכן שמואל" בשכונה. כמו כן משמש כראש בית דין בבית הדין של חסידות ויז'ניץ. בבית מדרשו יש בית הוראה שבו הוא ותלמידיו מקבלים קהל. בנוסף הוא ראש ועד הרבנים של משמרת הסת"ם, חבר ועד הרבנים של בית החולים מעייני הישועה, חבר בהנהלת קופת העיר וראש מכון "טהרת ישראל" להחדרת ערכי הטהרה בישראל, והפוסק של ארגון "בוני עולם" בישראל.
נחשב לאחד הבולטים בין תלמידיו של הרב שמואל הלוי וואזנר. מאמצע שנות ה-90, כשהרב וואזנר הפסיק לקבל תלמידים לשימוש חכמים, רבים פונים לרב קליין לקבלת היתר הוראה.

עמדותיו ופסיקותיו

הרב קליין היה מעורב במספר פולמוסי כשרות שעוררו הדים. בפולמוס על תרנגול הבראקל הורה כי הוא כשר לאכילה, ויש אף להעדיפו על פני העופות הרגילים, שלדבריו נולדים מהכלאת עופות טהורים וטמאים. כן אוסר הרב קליין את דג ההערינג, בשל תולעי האניסאקיס המצויים בו.

צאצאיו

חתנו הרב אפרים נייהויז הוא דיין בבית דינו. בנו הרב שלמה הוא רב הקהילה החסידית של "עמנואל". חתנו הרב ישראל משה ברנדר הוא ראש כולל קדושת אהרן ודיין בבית דינו.
גיא ביינר

ביוגרפיה

ביינר הוא בוגר אוניברסיטת תל אביב ובעל תואר דוקטור מהאוניברסיטה הלאומית של אירלנד. מחקרו מתמקד בזיכרון ושכחה בהיסטוריה המודרנית, עם דגש מיוחד על ההיסטוריה המודרנית של אירלנד. מחקריו כוללים גם תחומים נוספים כגון היסטוריה שבעל פה, מגיפות, מלחמת העולם הראשונה, ההיסטוריה של הטרור ופולקלור. בשנים האחרונות עבודתו התמקדה בעיקר ב"שיכחה חברתית". ספרו "זוכרים את שנת הצרפתים: היסטוריה עממית אירית וזיכרון חברתי" (2007) זכה במספר פרסים בינלאומיים, ביניהם פרס רטקליף על "תרומה חשובה לתחום לימוד הפולקלור והחיים העממיים בבריטניה ובאירלנד"; פרס ויילד ד. יד לשנת 2008 לפרסום יוצא דופן בהיסטוריה ופולקלור; הוקרת המועצה הלאומית של ההיסטוריה הציבורית [NCPH] על "תרומה יוצאת דופן בתחום ההיסטוריה של הציבור ומדיניות"; פרס קונדייל עבור ספר בעל השפעה ספרותית, חברתית ואקדמית עמוקה בתחום ההיסטוריה.
יום נפלא ללב שבור

יום נפלא ללב שבור (באנגלית: A lovely Sunday for Creve Coeur) הוא מחזה שנכתב בשנת 1979 על ידי טנסי ויליאמס. 
המחזה מתרחש בארצות הברית בדירה בשכונת מצוקה ועוסק בארבע נשים. דורותיה (דותי) מורה לאזרחות שמפתחת תקוות שוא ליחסים רומנטיים עם מנהל בית ספר התיכון בו היא עובדת. היא גרה עם בודי, אישה גרמניה מבוגרת וטובת לב שמנסה לשדך לה את אחיה התאום (באדי). דותי מפחדת להישאב לחיים של שיגרה חסרת תשוקה ולכן לא מעוניית בשידוך. שכנתן, סופיה גלוק, אף היא גרמניה סובלת מפגיעה נפשית, כנראה בהקשר למות אמה הלוט בערפל כשנתיים לפני התרחשות המחזה ורואה רוחות רפאים. לסיטואציה זאת מצטרפת הלנה, מורה לתולדות האומנות, קולגה של דותי בתיכון, המייצגת את היפוכה של בודי: מטופחתת, קרה, מחושבת וסרקסטית. האינטרס שלה הוא לשכנע את דותי לעבור לגור עימה בדירת יוקרה, כדי לחסוך בהוצאות. 
המחזה כולו מתרחש ביום אחד בו מתוכנן פיקניק על שפת אגם קרב-קיור (משמעות השם היא לב שבור בצרפתית). במהלך היום מתגלה לנו עברה הרומנטי של דותי, תקוותיה של בודי להיות דודה לאחר שהתיאשה מלהיות אמא בעצמה, ניסיונותיה להגן על דותי מפני הלנה ועל סופי מפני פחדיה. לקראת סוף העלילה דותי מגלה שאהובה תעתע בה והוא עתיד לשאת אישה אחרת ממעמד חברתי גבוה יותר.
המחזה מציג חיי שיגרה של נשים קשות יום המשתוקקות לאהבה וזוגיות. דרכן לשרוד בעולם קשה מבטאת גישה אופטימית של המחזאי.
המחזה הועלה ב-1991 ב"סמינר הקיבוצים", בבימויה של דורית ירושלמי ובתרגומה של שרון פרמינגר ("יום נפלא לשברון לב").
המחזה הוצג בשנת 2010 על ידי תיאטרון מיקרו.
ניורד

האל ניורד (נורדית עתיקה: Njörðr) במיתולוגיה הנורדית הוא אל הסופות והברקים הארציים מקבוצת הואניר והמקביל לתור מקבוצת אלי האייסיר.
ניורד הוא האל אשר האנשים פנו אליו למען קבלת גשמים בימי בצורת והוא היה אל נערץ מקבוצת אלי הואניר .
האל ניורד היה אחראי על המים בעולם הארצי ואם הייתה בעיה ביבול היו מאשימים אותו בכך .
מיקומו של ניורד לא היה ידוע לבני האדם בתחילת אמונתם במיתולוגיה אז ולכן אם רצו להתפלל אליו לגשמים היו הולכים למקור המים הקרוב ביותר.
אך לאחר מספר שנים האמינו שניורד הוא אחד מאלי הואניר לכן קישרו אותו לעולם הואנאהיים.
טקס פרסי אוסקר ה-91

זכיות ומועמדויות

המועמדויות לטקס פרסי אוסקר ה-91 הוכרזו ב-22 בינואר 2019. ההכרזה שודרה בשידור חי באתר האינטרנט הרשמי של האקדמיה, ברשתות החברתיות ובשידורים מקומיים ברחבי ארצות הברית. את ההכרזה הגישו צמד השחקנים קומייל נאנג'יאני וטרייסי אליס רוס. הסרטים שקיבלו את מספר המועמדויות הרב ביותר הם "רומא" ו"המועדפת", עם 10 מועמדויות כל אחד.
ליסיפוס

ביוגרפיה

ליסיפוס נולד בסיקיון בסביבות שנת 390 לפנה"ס. לפי מסורת מקובלת היה אוטודידקט ולמד את מלאכת האמנות אצל בעלי מלאכה ויוצק ברונזה בעיר מגוריו. ליסיפוס שימש כפסל החצר של אלכסנדר מוקדון ודיוקנותיו של אלכסנדר אשר שרדו, מבוססים כנראה על יצירתו של ליסיפוס. לפי מסורות יצר ליסיפוס כ-1500 פסלים בברונזה ובשיש. עבודתו הראשונה הייתה פסל פלופידאס, מצביא העיר תבי שנעשה בשנת 368 ואילו האחרון, אשר תיאר את "ציד אלכסנדר" נעשה בשנת 318 לפנה"ס. דמותו של פסל זה נשמרה כהעתק על גבי פסיפס אשר נחשף בעיר פלה, בירת מקדוניה.
פליניוס מציין ב"תולדות הטבע" כי ליסיפוס נהג לומר כי בשעה שאמנים אחרים "מציגים את האדם כפי שהוא, הוא מציג את האדם כפי שהם נראים", בהתאם למסורת האמנותית "שנתן אריסטוטלס הן למשוררים והן לציירים". מהעתקי פסליו המשוערים ניתן לראות את השפעתו הנרחבת של פוליקליטוס ועבודתו על יצירתו של ליסיפוס. הסטיות מן הקאנון הפוליקלטי מתבטאת העיקר בעיצוב גוף חופשי ופחות מוצק. נוסף על העידון הגובר של הדמות, עידון שמקורו בירידת מעמד האתלטיקה בתרבות ההלניסטית, מורגשת גם נטייה של הפסלים לשבור את הפרונטאליות (ה"חזיתיות") של הדמות על ידי הטיית הגוף או על ידי פריצה של חלקים ממנה לחלל. 
בין פסליו הידועים, חלקם השתמר בגרסאות מאוחרות, ידועים "זורק הכדור", פסל אשר נמצא בים ליד אנתיקיתה. את פסל "המגרד", "ארוס המותח את קשתו", "הראקלס פארנסה" (Farnese Hercules), "הארקלס אפיטראפזיוס" (ה"ניצב על השולחן").
תלמידו של ליסיפוס, כארס מלינדוס, התפרסם ביצירת פסל "הקולוסוס מרודוס", אשר נחשב לאחד משבעת פלאי עולם.
ניל (צמח)

שימושים בתעשייה

שני מינים של ניל, ניל הצבעים (Indigofera tinctoria) וניל אניל (Indigofera suffruticosa) שימשו להפקת הצבע אינדיגו. הצמח הובא לאדמת דרום קרוליינה מאיי הקריביים באמצע המאה ה-18. לאחר מספר הצלבות מבוקרות נשתלו בקרוליינה שדות ניל למטרת הפקת הצבע, והגידול הפך למקור ההכנסה החקלאי השני בגודלו באזור, לאחר אורז.
ניל אניל (שנקרא לעיתים "אינדיגו בר") שימש להפקה ראשונה של אנילין, חומר בסיס למספר רב של צבעים המצוי בשימוש רצוף בתעשייה.

בישראל

כיום גדלים בארץ ישראל בר, כנראה כפליטי תרבות, פרטים בודדים של שני מינים: ניל מכסיף (Indigofera articulata) וניל דל-עלים (Indigofera oblongifolia).‏
יחסי אוסטריה–טורקמניסטן

סקירה כללית

היחסים בין המדינות כוננו רשמית ב-16 באוקטובר 1992. בחודש נובמבר 2008, גורבנגולי ברדימוחמדוב, נשיא טורקמניסטן, ביקר בווינה. ב-16 באוקטובר 2011, היינץ פישר, נשיא אוסטריה לשעבר, ביקר בטורקמניסטן. ב-14 ביוני 2017, שתי המדינות ציינו 25 שנים של כינון יחסים דיפלומטיים.
שכונה

שכונה היא יחידת מגורים עירונית בעלת מאפיינים חברתיים, ארכיטקטוניים וגאוגרפיים אחידים, שגודלה יכול להשתנות מבניינים בודדים (כמו שכונת משכנות שאננים) עד למספר רב של רחובות (כמו שכונת רמות אלון בירושלים).
במרבית השכונות יש בתי מגורים ובדרך כלל יש בהן תשתית מקומית משותפת כגון גנים ציבורים, מבני ציבור (כגון בית ספר), מרכז מסחרי, כבישים פנימיים, ריכוזי פסולת וכדומה. שכונות יכולות להתפתח כתוצאה מתכנון עירוני או לגדול באופן טבעי. כאשר מתקבצת באזור קבוצה אתנית מסוימת יכולה להיווצר שכונה בעלת חתך מאפיין. לדוגמה, שכונה יהודית בניו יורק, שכונה דתית בהרצליה, שכונה סינית בניו אורלינס וכו'.
עיר מורכבת לרוב ממספר שכונות בהתאם לממדיה, כאשר גודל השכונות יכול להשתנות בצורה משמעותית, כך למשל ברמת אביב אלפי תושבים בעוד באחוזת בית (שנמצאת באותה עיר - תל אביב) מספר זעיר של רחובות. בדרך כלל השכונות צמודות זו לזו, אולם לעיתים, מסיבות של תכנון עירוני, יכולות שכונות מסוימות להיות רחוקות זו מזו או ממרכז העיר, כאשר התוכניות הן לרוב למלא את השטח העתידי בבניה. במקרים שהתכנון לא יוצא לפועל נוצר מצב ארוך טווח (למשל באשדוד) בו השכונות מרוחקות זו מזו.
בעברית הכינוי רובע מתייחס לרוב לקבוצת שכונות קרובות ודומות, למשל רובעי תל אביב, אך לפעמים לשכונות בודדות, למשל רובעי אשדוד. ישנן ערים שבהן צברים של שכונות נושאים כינויים כמו צ'יינה טאון, "בית הכרם רבתי", נחלאות או קטמונים. ישנן שכונות שמחולקות לתת שכונות כמו מעלות דפנה המכילה את "ארזי הבירה" או כמו בית הכרם שמכילה את "שכונת הפועלים". גבולות בין שכונות עשויים להיות לא ברורים או מוגדרים באופן שונה במקומות שונים.

בישראל

בישראל קיימים בערים יהודיות גדולות רבני שכונות, אנשי דת שנמצאים מתחת לרבני העיר בהירארכיה הרבנית ואחראים לטיפול הדתי בתושבי השכונה.
בין השכונות המפורסמות בארץ ניתן למנות את רחביה, תלפיות, משכנות שאננים, פסגת זאב ומאה שערים בירושלים וכפר שלם, נווה צדק, רמת אביב ופלורנטין בתל אביב-יפו וכן השכונות נווה שאנן, הדר ואחוזה בחיפה.

שכונות הרחבה קהילתית בקיבוצים

בתחילת המאה ה-21 קיבוצים רבים בנו שכונות הרחבה קהילתיות בסמיכות לחצר הקיבוץ, שתחילתן במסגרת הסדרי החובות של הקיבוצים והמשכן בכוונה להגדיל ולהצעיר את אוכלוסייתם. המשתכנים החדשים בשכונות אלה אינם חייבים להתקבל כחברים באגודה החקלאית של הקיבוץ, אבל הם מתקבלים לאגודה הקהילתית ובעלי זכות בחירה בוועד המקומי של הקיבוץ המתחדש.

בתרבות הפופולרית

בתרבות הפופולרית השכונה מוצגת לעיתים כמעוז התמימות של הילדות, וכאבן יסוד של חברה בריאה. לא מעט סרטי קולנוע מתארים באופן רומנטי מאבק של  השכונות ותושביהם המבקשים לשמור על צביון שכונתם ונוף ילדותם נגד כרישי נדל"ן תאבי בצע, הרוצים להרסה לטובת בנייה רווייה לגובה. דימוי נפוץ הוא המכולת השכונתית עם בעל הקיוסק הזקן שמכיר את כולם בשכונה מול הסופרמרקט האחיד והקר של תאגיד מסחרי ענק.
מנגד, השכונות, ובעיקר שכונות עוני (שמכונות לעיתים "סלאמס"), מוצגות גם כמקום הגידול והגיוס של ארגוני פשע מאורגן כגון כנופיות ומאפיה, השואבות את כוחן מהיחס ה"משפחתי" בין בני אותה שכונה.

בסלנג

"שכונה" משמש גם לעיתים בסלנג הישראלי כביטוי המייחס למשהו קלילות ואי-פורמליות, לדוגמה: משחק כדורגל "שכונה" הוא מצב בו השחקנים אינם שמים דגש על חוקי המשחק או על טקטיקה אלא מתמקדים בהנאה מהמשחק. הביטוי יכול להתייחס גם לדבר שנעשה בצורה פרובינציאלית ולא רצינית, לדוגמה: "כולכם שכונה - במקום לחשוב לבד אתה מסתחבק עם העדר". כאשר יש שימוש בביטוי "שכונה" במשמעות שלילית, לעיתים הוא נכתב ונהגה כ"צ'כונה" כדי להדגיש את שיבוש ההליכים התקינים והמסודרים.
סמארט

היסטוריה

סמארט יוצרה בתחילה במסגרת מיזם משותף בין תאגיד כלי הרכב הגרמני מרצדס-בנץ וחברת השעונים השווייצרית סווטש (סווטש נסוגה בהמשך לחלוטין מהפרויקט) אשר מטרתו הייתה לייצר רכב עירוני דו-מושבי וחסכוני בדלק. השם smart, מורכב מ-S של סווטש, M של מרצדס והמילה Art.
סמארט הכתה גלים לראשונה כשנחשפה בפריז ב-1998. המודל הראשון של סמארט אשר נקרא באותה העת קופה סיטי (השם שונה בהמשך ל-"Smart Fortwo") הושק ב-10 ביולי 1998 בתשע מדינות באירופה ומאז למעלה ממיליון יחידות נמכרו ברחבי העולם והמותג נהפך לסמל אורבני בבירות העולם מרומא לשנחאי, מלונדון לתל אביב.
לאורך העשור הראשון של המאה ה-21 יוצרו דגמים שונים תחת המותג. אף על פי כן, בעקבות שורה של הפסדים כספיים המשך הייצור של מרבית הדגמים הופסק לאלתר וכיום מיוצרים רק הדגם Smart Fortwo (הדגם המקורי של החברה אשר מיוצר החל משנת 2007 בגירסת הדור השני שלו) והמודל Smart Fortwo ED (גירסת הרכב חשמלי מונע מצבר של ה-Fortwo אשר מיוצר משנת 2008).
כיום כל רכבי הסמארט מיוצרים בעיירה המבאך (Hambach) בצרפת, כשעתיים נסיעה מהנהלת דיימלר בשטוטגרט.

יתרונות הרכב

מכונית הסמארט מאפשרת חניה לרוחב באזורים שבאופן אחר החניה בהם היא לאורך במקביל למדרכה. אורכה של הסמארט 269 ס"מ, שווה לרוחב של משאית או של מקום חניה רגיל, מה שמאפשר לשתיים או שלוש מכוניות סמארט לחנות במקום סטנדרטי השמור למכונית יחידה. לסמארט יש את מנוע הבנזין החסכוני בעולם. הסמארט מספקת לנהג העירוני רכב שצורך מעט דלק (24-30 ק"מ לליטר) ומצטיין בפליטה נמוכה של פחמן דו-חמצני (100 גרם לקילומטר בממוצע).
ניה ורדלוס

ביוגרפיה

ורדלוס נולדה בוויניפג שבקנדה להורים ממוצא יווני. למדה בתיכון שפטסברי ובאוניברסיטת ריירסון. נישאה לשחקן איאן גומז ויש להם בת מאומצת. הזוג התגרש בשנת 2018 לאחר 23 שנות נישואין.
ורדלוס התפרסמה בזכות הסרט "החתונה היוונית שלי" משנת 2002, לו כתבה את התסריט ובו שיחקה בתפקיד הראשי. בעקבות הסרט, שזכה להצלחה מסחרית, הופקה סדרת טלוויזיה בעלת אותו שם, שבה שיחקו רוב השחקנים שהופיעו בסרט, לרבות ורדלוס עצמה, שאף הייתה התסריטאית והמפיקה בפועל. הסדרה לא זכתה להצלחה ושידורה הופסק לאחר 7 פרקים בלבד. ב-2004 היא שיחקה לצד טוני קולט בסרט "קוני וקרלה". היא הופיעה לצד בעלה השחקן במספר סדרות וסרטים, כגון "נסיך החלומות" ו"המופע של דרו קארי". ב-2009 הופיעה בתפקיד הראשי בסרט "האהבה היוונית שלי" ולאחר מכן גם כתבה, ביימה ושיחקה בתפקיד ראשי בסרט שונאת את חג האהבה.
דיארון פוקס

נעורים וקריירת מכללות

פוקס נולד בניו אורלינס שלואיזיאנה וגדל ביוסטון שבטקסס. הוא בנם של ארון פוקס ולוריין האריס-פוקס. במהלך לימודיו בתיכון הצטיין בנבחרת הכדורסל של בית הספר, הוא נבחר ל"מר כדורסל של טקסס" והשתתף במשחק מקדונלד'ס אול-אמריקן.
בליגת המכללות שיחק בעונת 2016/2017 באוניברסיטת קנטקי. הוא סיים את העונה עם ממוצע של 16.7 נקודות, 3.9 ריבאונדים ו-4.6 אסיסטים למשחק. הוא נבחר לחמישיית העונה בליגת ה-SEC אליה משתייכת קנטקי ול-MVP של טורניר ה-SEC. בטורניר אליפות המכללות קלע 39 נקודות במשחק שמינית הגמר נגד אוניברסיטת קליפורניה בלוס אנג'לס, שיא טורניר לשחקן שנה ראשונה. בתום העונה בחר לעזוב את קנטקי ולהירשם לדראפט ה-NBA.

קריירה מקצועית

בדראפט ה-NBA‏ 2017 נבחר במקום החמישי על ידי סקרמנטו קינגס. בעונתו הראשונה ב-NBA רשם ממוצעים של 11.6 נקודות ו-4.4 אסיסטים למשחק.
מסכת מגילה

מַסֶּכֶת מְגִלָּה היא המסכת העשירית בסדר מועד שבמשנה, בתלמוד ובתוספתא. במסכת זו ארבעה פרקים אשר עוסקים בפרטי ההלכות של קריאת המגילה בפורים, בקריאת התורה וההפטרות בשבתות, חגים ושאר זמני הקריאה, וכן דיני קדושת ומכירת בית הכנסת ותשמישי קדושה שונים.
בתלמוד בבלי יש למסכת זו כ-31 דפים והוא מרובה בדברי אגדה, בעיקר על סיפור מגילת אסתר.

מיקומה של המסכת בסדר מועד

לפי הקדמתו של הרמב"ם למשנה, הסיבה לכך שמסכת מגילה סודרה אחר מסכת תענית היא: "מפני שהוא תיקון הנביאים, שהיו אחרונים לאשר התקינו תעניות" - כלומר תקנת מקרא מגילה היא גם מתקנות נביאים.
קבוצת בני-בלי-שם

קבוצת בני-בלי-שם (בהולנדית: Naamlozew Vennootschap, N.V) או "הקבוצה בערבון מוגבל" (בע"מ), הייתה קבוצת מחתרת בהולנד בתקופת הכיבוש הנאצי. חברי הקבוצה טיפלו בהצלת ילדים יהודים, כמאתיים וחמישים נפש. שמונה עשר מחברי הקבוצה זכו לתואר חסיד אומות העולם ממוסד יד ושם בירושלים.
 הקבוצה פעלה בעיקר בעיר אמסטרדם. בין חבריה היו אזרחים הולנדים ממגזרי החברה השונים: הברונית אַנֶה-מארי וַן פֶרְשׁוֹיֶר; יאפ מוּש עובד מעבדה, ממנהיגי הקבוצה, שנתפס והוצא להורג בעינויים במחנה אומן; ויוֹן תיאו וורטמן בעל חברת מוניות שנאסר ונפטר במחנה ברגן בלזן אליו נשלח.
הקבוצה קיבלה סיוע מאזרחים הולנדים נוספים, שתרמו לילדים שהוברחו תלושי מזון, בגדים וציוד, ועזרו לחברי הקבוצה להמציא תעודות מזויפות באשר לזהותם של הילדים.
פעילות ההצלה של חברי הקבוצה כללה הברחת הילדים, שרובם נאספו מאתרי איסוף וגירוש של יהודים אל מחנה הריכוז וסטרבורק, והעברתם אל מקומות מסתור ומחסה ראויים, בעיקר בדרום הולנד.
השוטר מבוורלי הילס 2

תקציר העלילה

עלילת הסרט מתרחשת כשנתיים לאחר עלילת הסרט הראשון בסדרה. קפטן בוגומיל (רוני קוקס), בילי רוזווד (ג'אדג' ריינהולד), וג'ון טאגרט (ג'ון אשטון) מנסים להבין מי עומד מאחורי סדרת מקרי שוד. 
במהלך החקירה בוגומיל נורה למוות על ידי אישה גבוהה. כאשר נודע לו על הירי במהדורת החדשות בטלוויזיה, אקסל פולי (אדי מרפי) השוהה בדטרויט טס באופן מיידי לבבוורלי הילס על מנת לאתר את האדם שירה בבוגומיל.
בהמשך אקסל, בילי, וטאגארט מגלים כי מקסוול דנט עומד מאחורי מעשי השוד וכי דנט שלח את ארוסתו קרלה להתנקש בבוגומיל. בעקבות כך אקסל, בילי, וטאגט מחליטים לצאת בעקבות דנט וקרלה.

ביקורות ותגובות

הסרט קיבל ביקורות שליליות ולציון 46% באתר ריכוז הביקורות Rotten Tomatoes, מתוך 24 ביקורות.
אנה מאדלי

ביוגרפיה

מאדלי גדלה בלונדון ולמדה בבית הספר "North London Collegiate School", והחלה את קריירת המשחק שלה בהיותה ילדה. אחר כך למדה בבית הספר למשחק "Central School of Speech and Drama".
מאדלי שיחקה בשלוש עונות עם הלהקה השייקספירית המלכותית בשנים 2001–2002 ובשנים 2003–2004. היא הופיעה במחזה "The Roman Actor" לצדו של סר אנטוני שר.
ב-2005 שיחקה מאדלי בשלוש הפקות של אוף וסט אנד: במחזה "Colder Than Here" מאת לורה וייד , במחזה "The Philanthropist" בבימויו של דייוויד גרינדלי, ובמחזה "The Cosmonaut's Last Message..." שהועלו בדונמאר ורהאוס. עוד הייתה בסיור הופעות בתפקיד כפול של ארון ואלכסנדר אשברוק הצעיר במחזה "קוראם בוי" מאת הלן אדמונדסון בתיאטרון המלכותי הלאומי.
ב-2006 כיכבה מאדלי בשני סרטי טלוויזיה ב-BBC, האחד התפקיד הראשי בדמות איזבלה ביטון ב"חייה הסודיים של גברת ביטון", והשני הדרמה "Aftersun". כמו כן שיחקה בדרמה "The Outsiders" של ITV.
ב-2007 הופיעה מאדלי בדרמה של ערוץ 4 "Consent" ששילב דרמה על מקרה של אונס בפגישה, ורצף של "חיים אמיתיים" שכללו עורכי דין ומושבעים שהשתתפו במשפט. בפברואר 2007 שיחקה מאדלי בתפקיד נינה בהפקה של "השחף" כמחליפה של השחקנית הראשית שחלתה.
ב-2009 הופיעה שוב במחזה "The Philanthropist" שהועלה בברודוויי. היא הייתה היחידה מצוות השחקנים המקורי שהשתתפה בהפקה זו.
ב-2010 שיחקה מאדלי בסרט הטלוויזיה "יומניה הסודיים של מיס אן ליסטר", המבוסס על תסריט מאת ג'יין אינגליש ובכיכובה של מקסין פיק בתפקיד אן ליסטר. היא הייתה תעשיינית מהמאה ה-19 שתוארה כ"לסבית המודרנית הראשונה" של בריטניה, וכתבה יומנים מפורטים על חייה. הסרט הוקרן בערב הפתיחה של "פסטיבל הסרטים פריימליין" Frameline Film Festival בתיאטרון קסטרו שבסן פרנסיסקו ביוני 2010.
בינואר 2013 כיכבה מאדלי בהפקה מחודשת של "בטבעת החנק" בהפקת האמר פילמס .
Google AdWords

מודעות אדוורדס

מודעות אדוורדס ניתנות להצגה במנוע החיפוש של גוגל, שותפי גוגל ורשת המדיה. בתחילת יצירת כל מסע פרסום ניתן להגדיר היכן יוצגו המודעות.
גוף המודעה -
מודעות אדוורדס מתחלקות ל-4 חלקים: כותרת, גוף המודעה, כתובת אתר לתצוגה וכתובת דף נחיתה אמיתי. בדרך כלל ניתן להכניס עד 25 תווים בכותרת, עד 70 תווים בטקסט המודעה ועד 35 תווים בכתובת אתר לתצוגה. מגבלת התווים יכולה להשתנות על פי שפת המודעה.
מילות מפתח -
מילות מפתח אלו מילים שמפעילות את תצוגת מודעות אדוורדס והן מוגדרות על ידי בעל החשבון. מילת המפתח שתוגדר תגרום להצגת המודעה בזמן שמשתמש במנוע החיפוש של גוגל יקליד אותה.
בחירת מילות מפתח היא אלמנט קריטי בהצלחת המודעות ולפיכך הוא אחד הנושאים היותר מדוברים בבלוגים ובמאמרים העוסקים בקידום אתרים. לרוב, בחירת מילות המפתח הרלוונטיות תבוצע לאחר תהליך של מחקר מילות מפתח.
ציון איכות - מערכת אדוורדס מחשבת ציון איכות עבור כל מילת מפתח שבעל החשבון מזין. ציון זה הוא תוצאה של חישוב מגוון של גורמים כמו רלוונטיות מילת המפתח לטקסט המודעה, איכות דף הנחיתה וזמן הטעינה שלו ועוד. ציון זה משפיע על המחיר אותו משלם בעל החשבון והמיקום של המודעה. ככל שציון האיכות גבוה יותר כך המחיר המשולם נמוך יותר ומיקום המודעה גבוה יותר.

אופן הצגת המודעה

האלמנטים המשפיעים על מיקום המודעה במנוע החיפוש של גוגל הם ציון האיכות של המודעה ומחיר מקסימום עבור קליק אותו מגדיר יוצר המודעה. ציון האיכות נקבע על ידי חמשת הגורמים הבאים: 1. הצעת המחיר 2. פורמט המודעה 3. שיעור הקליקים הצפוי 4. איכות דף הנחיתה 5. רמת הרלוונטיות של מילת המפתח.
לרוב, מתוך מטרה להופיע במיקום גבוה יותר יהיה על בעל החשבון להקציב מחיר מקסימום לקליק גבוה ככל שניתן. אולם, אף על פי שלרוב מודעה המוצגת בראש העמוד נחשבת למודעה שתניב מספר קליקים גבוה יותר, מחקרים מוכיחים שלמעשה מיקום גבוה אינו ערובה וודאית ליתרון בהקלקה.

טכנולוגיה

מערכת אדוורדס הראשונית התבססה על בסיס נתונים של MySQL אולם לאחר שהמערכת כבר הושקה הוחלט להשתמש במקומה באורקל. צעד זה גרם למערכת להיות איטית יותר, ולבסוף הוחלט לחזור לשימוש ב-MySQL.

מדיניות פרסום

גוגל מפרסמת את מדיניות הפרסום שלה המתעדכנת מדי תקופה. מדיניות זו כוללת כללים שהמפרסמים נדרשים לעמוד בהם. מדיניות זו כוללת דרישות הנוגעות לחווית המשתמש, בטיחות ואבטחה ותנאים משפטיים המשתנים ממדינה למדינה.
אראוקניה

היסטוריה

מחוז אראוקניה הוא מולדתם של בני המפוצ'ה, שהצליחו להדוף שתי אימפריות גדולות שהשתלטו על נתחים נכבדים מדרום אמריקה: אינקה והאימפריה הספרדית. הניסיונות הספרדים הראשונים לכבוש את האזור החלו בקרב רינוגוואלן ב-1536 ונמשכו כ-350 שנה, גם על ידי ממשיכיהם הצ'יליאנים, במה שנודע כמלחמת האראוקו. ב-1861 החלה צ'ילה בכיבוש אראוקניה, והיא השלימה אותו ב-1883. עד אז, שימש נהר ביוביו כגבול הדרומי של הקפיטניה חנרל של צ'ילה ושל צ'ילה העצמאית.
בשנים הראשונות שלאחר כיבוש אראוקניה, נותרו באזור כוחות צבא גדולים, וכמה מהערים במחוז נוסדו מתוך בסיסי צבא. ממשלת צ'ילה שאפה לעודד את ההתיישבות באזור, כדי להבטיח את אחיזתה בו, והעניקה קרקעות למתיישבים אירופיים. רוב המתיישבים החדשים הגיעו מגרמניה, אוסטריה ושווייץ, אך גם מאזורים אחרים כחבל הבסקים ואף מארגנטינה הסמוכה.
לאחר סיום הדיקטטורה הצבאית בהנהגת אוגוסטו פינושה ב-1989, והשבת המשטר הדמוקרטי החלה באראוקניה התעוררות של המפוצ'ה, וארגונים מקומיים החלו לדרוש אוטונומיה ואת השבת קרקעותיהם.

גאוגרפיה

בצדו המזרחי של המחוז מתנשאים הרי האנדים, ובהם כמה הרי געש, ובהם לנין (3,776 מ'), יאימה (3,125 מ'), לונקימאי (2,865 מ'), ויאריקה (2,860 מ'), טולוואקה (2,806 מ'), סיירה נוואדה (2,554 מ'), קטרופיאן (2,360 מ'), סוייפויי (2,282 מ') וקבורגואה-ולמויה (1,496 מ').
עם האגמים הגדולים במחוז נמנים אגם ויאריקה (173 קמ"ר), אגם קלאפקן (121 קמ"ר), אגם בודי (56 קמ"ר), אגם קוליקו (56 קמ"ר), אגם קבורגואה (53 קמ"ר). אגם גאייטואה הוא מוצאו של נהר ביוביו, הנהר השני באורכו בצ'ילה (380 ק"מ) שזורם ברובו במחוז ביוביו.
בתחומי המחוז חמישה פארקים לאומיים: ויאריקה (בחלקו במחוז לוס ריוס), קונגיו, ורקווה, נאוולבוטה וטולוואקה.

דמוגרפיה

מחוז ארקואניה הוא המחוז בעל שיעור האוכלוסייה הילידית הגבוה ביותר בצ'ילה - כ-25% מתושביו הם בני המפוצ'ה. כ-25% נוספים הם ממוצא אירופי וכ-50% הם מסטיסים.
בנוסף למהגרים מהמדינות דוברות הגרמנית בסוף המאה ה-19, הגיעו למחוז במהלך המאה ה-20 מהגרים גם ממדינות נוספות. בטמוקו יש קהילות סיניות וסוריות, בקפיטאן פסטנה קהילה איטלקית, לוויאריקה הגיעו קבוצות אפריקאנרים שנמלטו מדרום אפריקה במהלך מלחמת הבורים, וברחבי המחוז ניתן למצוא מהגרים גם מאוסטרליה, טורקיה, יפן, לבנון, צפון אמריקה וקוריאה.
בסוף המאה ה-20 חוותה טמוקו את הזינוק הגדול ביותר באוכלוסייתה מבין כל ערי צ'ילה. ב-1970 התגוררו בה כ-88 אלף תושבים, ו-30 שנה מאוחר יותר, בשנת 2000, זינק מספרם לכ-250 אלף. מאז, התייצבה אוכלוסייתה על כ-262 אלף תושבים.

כלכלה

אראוקניה הוא המחוז בעל שיעור התוצר המקומי הגולמי הנמוך בצ'ילה.
עד אמצע המאה ה-20, היה המחוז מרכז לגידול חיטה וכונה "האסם של צ'ילה". עם זאת, החל מאמצע המאה איבדה האדמה מפוריותה, בשל הימנעותם של החקלאים ממחזור זרעים ובשל בירוא יערות. גם כיום לחקלאות מקום חשוב במחוז, אך היא מגוונת יותר, וכוללת גם גידול שיבולת שועל, ענבים ופרחים, בפרט תורמוסים.
מאז שנות ה-30 של המאה ה-20 החל להתפתח האזור שסביב אגם ויאריקה, הכולל את הערים ויאריקה ופוקון, כאחד המרכזים התיירותיים החשובים בצ'ילה.
מזל דגים

מזל דגים הוא אחד המזלות שבגלגל המזלות. באסטרולוגיה המערבית, "בן מזל דגים" הוא מי שנולד בין ה-19 בפברואר לבין ה-20 במרץ (לערך). במסורת היהודית מתייחס מזל דגים אל חודש אדר. מושג זה מתייחס לרעיון שבתקופה הנתונה מיקום השמש באזור השמיים המוקצה למזל דגים האסטרולוגי. כיום אין חפיפה בין קונסטלציית הדגים לבין אזור השמיים של מזל דגים בגלל נדידתן של נקודות השוויון.

הדגים במיתולוגיה

במיתולוגיה היוונית אלו הדגים אליהם שינו את צורתם אפרודיטה וארוס במטרה לחמוק מהטייפון המפלצתי. הדגים מתוארים כשהם קשורים יחדיו כדי שלא יאבדו זה את זה.

מזל דגים באסטרולוגיה

מזל דגים הוא אחד משלושת מזלות יסוד המים, יחד עם מזל סרטן ומזל עקרב. הוא משתייך לקבוצת המזלות המשתנים, יחד עם מזל תאומים, מזל בתולה ומזל קשת. הכוכב השליט של מזל דגים הוא נפטון, אם כי אסוציאציה זו היא מודרנית ובאסטרולוגיה ה"קלאסית", עוד לפני גילויו של נפטון, השתמשו בכוכב צדק במקומו.
TechCrunch

TechCrunch הוא אתר אינטרנט העוסק בחדשות ובלוגים בנושא אינטרנט וטכנולוגיה, והוא אחד מהאתרים הפופולריים בנושאים אלו ברשת. האתר נותן במה מיוחדת לחדשות אודות סטארטאפים חדשים בתחומי המדיה השונים. 
האתר נוסד בשנת 2005 על ידי יזם המחשבים מייקל ארינגטון. בספטמבר 2010 רכשה חברת AOL את האתר תמורת 25 מיליוני דולרים. החברה פועלת מסן פרנסיסקו ומבססת את הכנסותיה על פרסומות.